Afonso Costa

Afonso Augusto da Costa (Seia, 1871ko martxoaren 6a – Paris, 1937ko maiatzaren 11) portugaldar abokatu, irakasle eta politikaria izan zen. Portugalgo lehen ministroa izan zen 1913tik 1914ra, 1915etik 1916ra eta 1917an.

Gurasoek umezurztegi bati eman zioten Afonso bere jaiotzan. Handik urte batzuetara, anaia eta arrebarekin batera berreskuratu zuten.

Portugalgo Alderdi Errepublikanoko burua eta Portugalgo Lehen Errepublikako politikari garrantzitsuenetako bat izan zen. Monarkiaren azken urteetan diputatu izan zen eta 1910ean errepublika aldarrikatu ondoren Justizia ministro izan zen Teófilo Bragaren behin-behineko gobernuan.

Jesulagunak Portugaldik kanporatzeko legea sinatu zuen, ordena erlijiosoak indargabetu zituen eta eliza eta estatua bereiztea agindu zuen, antiklerikalismoaren ikur bihurtuz. Dibortzioari, ezkontza zibilari, prentsa-zentsurari eta abarri buruzko lege aurrerakoiak ere onartu zituen.

Portugalgo lehen ministroa izan zen hirutan. Lehenengoa 1913tik 1914ra, bigarrena 1915etik 1916ra eta hirugarrena 1917an. Azken horretan, Batasun Sakratua izeneko koalizio-gobernua zuzendu zuen, Portugal Lehen Mundu Gerran sar zedin laguntzeko.

1917ko abenduan Sidónio Paisen estatu-kolpearen ondoren, Costa Frantzian erbesteratu zen. Gerra amaitu ondoren, Portugalgo ordezkaritza zuzendu zuen Parisko Bake Biltzarrean, eta Versaillesko Ituna sinatu zuen Portugalen izenean. Portugal ere ordezkatu zuen Nazioen Ligako lehen batzarrean.

1926ko maiatzaren 28ko estatu-kolpearen, Diktadura Nazionalaren eta Estado Novoaren aurka egin zuen eta Parisen erbesteratuta hil zen.

Kategoria:Portugalgo ateoak
Kategoria:Antiklerikalak
Kategoria:Portugalgo abokatuak
Kategoria:Portugalgo diplomazialariak
Kategoria:Portugalgo Lehen Ministroak
Kategoria:Erbesteratuak
Kategoria:Parisen hildakoak
Kategoria:Hargin beltzak